**2.ročník súťaže JASPO 2019**

Vyhodnotenie zábavno - vedomostnej súťaže JASPO 2019 / Jazyková Súťaž Prešov/, ktorej 2. ročník vyhlásila a organizovala ZŠ Kúpeľná 2, Prešov v školskom roku 2018/2019

pod záštitou primátorky mesta Ing. Andrey Turčanovej

8. februára 2019 sa na našej škole uskutočnil 2. ročník zábavno-vedomostnej súťaže JASPO 2019, /Jazyková súťaž Prešov 2019/ v štyroch cudzích jazykoch – v anglickom, nemeckom, španielskom, francúzskom. Túto súťaž navrhli, pripravili aj realizovali učitelia cudzích jazykov našej školy.

Súťažili trojčlenné družstvá zo siedmich prešovských základných škôl a osemročného Gymnázia na Konštantínovej ulici 2 v Prešove.

Súťaž otvorila p. riaditeľka školy, PaedDr. Eva Bilišňanská, ktorá privítala vzácnych hostí – Mgr.Igora Hodžiu,vedúceho Odboru školstva, kultúry a cestovného ruchu, PaedDr.Jitku Semivanovú,vedúcu Odboru školstva, mládeže a športu, garantov za cudzie jazyky a všetkých súťažiacich.

Súťaž bola rozdelená do dvoch častí, prebiehala pod prísnym okom poroty, ktorá pozostávala z vyučujúcich daného jazyka z rôznych škôl a odborníkov v danom jazyku - garantov, ktorí boli zárukou objektivity priebehu súťaže. V anglickom jazyku bol garantom Mgr. Roman Čančinov, v nemeckom jazyku Mgr.Daniela Maníková, MBA Javier Bafalluy Gesti v španielskom jazyku, Mgr. Marta Bystrianska vo francúzskom jazyku.

Témou 2.ročníka súťaže JASPO 2019 boli **VÝZNAMNÍ SPISOVATELIA**.

ANJ: Charles Dickens

NEJ: bratia Grimmovci

FRJ: Jean de La Fontaine

SPJ: Miguel de Cervantes Saavedra

Prečo práve literárna téma?

Pretože chceme podporovať čítanie žiakov v cudzích jazykoch, podporovať čitateľskú gramotnosť žiakov, a to nie len na našej škole, ale i na ďalších prešovských školách.

V  zábavnej časti žiaci predviedli svoju kreativitu vo forme dramatizácie, spevu, prednesu. Určite nepreháňam, keď tvrdím, že pri niektorých vystúpeniach súťažiacich mali porotcovia aj diváci zimomriavky – v tom pozitívnom zmysle. Z nenápadných žiakov sa zrazu vykľuli herecké a spevácke talenty.

Vedomostná časť súťaže pozostávala z týchto okruhov:

1.Život daného autora

2. Dielo daného autora všeobecne

3. Konkrétne určené dielo daného autora

4.Gramatická časť a lexika

Žiaci zo všetkých zúčastnených škôl preukázali svoje vynikajúce zručnosti  a vedomosti v angličtine, nemčine, francúzštine i španielčine, porotcovia a organizátori mohli konštatovať len vysokú spokojnosť. Medzi tímami boli malé rozdiely, porotcovia sa preto pri celkovom hodnotení určite zapotili.

Organizátori súťaže JASPO 2019 sa zároveň chcú poďakovať za možnosť realizácie tejto súťaže.

Pozývame všetky prešovské školy na 3.ročník súťaže JASPO 2020!

Za organizačný tím Mgr.Eva Magdziaková.